ભાજપ સરકારનું આ વલણ આઘાતજનક છે ને સાવ હલકી માનસિકતાના પ્રતીક જેવું છે પણ નવું નથી. આ પહેલાં સંસદમાં પણ મોદી સરકાર આ હલકી માનસિકતાનું પ્રદર્શન કરી ચૂકી છે. સંસદમાં ડીએમકેનાં કનિમોઝીએ મેરિટલ રેપનો મામલો ઉઠાવેલો ત્યારે નરેન્દ્ર મોદી સરકારના રાજ્ય કક્ષાના ગૃહ પ્રધાન હરિભાઈ ચૌધરીએ આવો જ વાહિયાત જવાબ આપેલો ભારતમાં કોઈ પતિ પોતાની પત્ની સાથે પરાણે સેક્સ સંબંધ બાંધે તો એ બળાત્કાર નથી ગણાતો પણ એક વર્ગ સતત માગણી કર્યા કરે છે કે પતિ દ્વારા પત્ની સાથે પરાણે બંધાતા સેક્સ સંબંધને બળાત્કાર ગણવો જોઈએ ને એ માટે પતિને જેલની સજા થવી જોઈએ. ટેલીકોમ કૌભાંડના કારણે વગોવાયેલાં કનિમોઝી આ વર્ગનાં છે ને તેમણે રાજ્યસભામાં સવાલ કરેલો કે કેન્દ્રની નરેન્દ્ર મોદી સરકાર મેરિટલ રેપને અપરાધ ગણીને કાયદો સુધારવા માગે છે કે નહીં ?